**Ministru kabineta noteikumu projekta**

**“Noteikumi par Latvijas Zinātnes padomes ekspertu kvalifikācijas kritērijiem, ekspertu komisiju izveidošanu un to darbības organizēšanu”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Noteikumi par Latvijas Zinātnes padomes ekspertu kvalifikācijas kritērijiem, ekspertu komisiju izveidošanu un to darbības organizēšanu” (turpmāk – noteikumu projekts) ir izstrādāts saskaņā ar Zinātniskās darbības likuma 18. panta piekto daļu, kas noteic, ka ekspertu kvalifikācijas kritērijus nosaka un pārējos ar ekspertu komisiju izveidošanu un darbību saistītos jautājums regulē Ministru kabinets un pamatojoties uz Zinātniskās darbības likuma 16. panta 8. punkta, kurš nosaka, ka Latvijas zinātnes padomes kompetencē ietilpst ekspertu komisiju izveidošana, to darbības kārtība un kontrole.  Noteikumu projekts ir izstrādāts ar mērķi noteikt ekspertu kvalifikācijas kritērijus, ekspertu komisiju izveidošanas kārtību un nodrošināt to darbību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1) Šobrīd Latvijas Zinātnes padomes (turpmāk – LZP) ekspertu komisiju izveidošanu un darbību nosaka Ministru kabineta 2006. gada 20. jūnija noteikumi Nr. 497 “Noteikumi par Latvijas Zinātnes padomes ekspertu komisiju izveidošanu un darbību” (turpmāk – MK noteikumi Nr. 497).  1) MK noteikumu Nr. 497 1. punktā noteikts, ka šie noteikumi nosaka LZP ekspertu komisiju locekļu kandidātu kvalifikācijas kritērijus, ekspertu komisiju izveidošanas kārtību, to darbības principus un galvenos uzdevumus, kas neatbilsts Zinātniskās darbības likuma 18. panta piektajā daļā dotajam deleģējumam kas noteic, ka ekspertu kvalifikācijas kritērijus nosaka un pārējos ar ekspertu komisiju izveidošanu un darbību saistītos jautājums regulē Ministru kabinets. Lai izpildītu Zinātniskās darbības likuma 18. panta piektajā daļā noteikto, IZM izstrādāja noteikumu projektu, kurš tika strukturēts atbilstoši deleģējumam, nosakot noteikumu projektā ekspertu kvalifikācijas kritērijus, ekspertu komisiju izveidošanas kārtību un to darbības organizāciju (noteikumu projekta 1. punkts; noteikumu projekts). Latvijas Zināntes padomes ekspertu tiesību piešķiršanas izvērtēšana un piešķiršanas kārtība ir Latvijas Zinātnes padomes kompetencē (Zinātniskās darbības likuma 16. panta 8.1 punkts).  2) Spēkā esošie MK noteikumi Nr. 497 neatbilst Zinātniskās darbības likuma 18. panta piektajā daļā dotajam deleģējumam pilnā apjomā, kas noteic, ka ekspertu kvalifikācijas kritērijus nosaka Ministru kabinets. Proti, MK noteikumos Nr. 497 nav noteikti ekspertu kvalifikācijas kritēriji, bet ir noteiktas prasības ekspertu komisiju locekļu kandidātiem.  Lai izpildītu Zinātniskās darbības likuma 18. panta piektajā daļa noteikto, projekta II nodaļa “Ekspertu kvalifikācijas kritēriji” ir paredzētas prasības zinātniekiem, kuri vēlas pretendēt uz eksperta statusu un papildus kritēriji tiem ekspertiem, kuri vēlas pretendēt uz LZP ekspertu komisijas locekļa statusu. Projekts paredz, ka zinātniskās darbības rezultāta kvalitātes kritērijus pa zinātnes nozarēm un minēto kritēriju izvērtēšanas kārtību nosaka LZP, bet ekspertu kandidātu un ekspertu komisiju locekļu kandidātu atbilstības pārbaudei LZP izveido Zinātniskās ekspertīzes komisiju, kuras sastāvu un pārējos ar tās darbību saistītos jautājums nosaka LZP (noteikumu projekta II nodaļa). Projektā paredzētie ekspertu kvalifikācijas kritēriji ir augstāki par ekspertu kvalifikācijas kritērijiem, kurus Latvijas Zinātnes padome izmanto pašlaik (atbilstoši “Latvijas Zinātnes padomes eksperta tiesību piešķiršanas kārtībai”, kas apstiprināta ar Latvijas Zinātnes padomes 30.03.2010. lēmumu Nr. 3-4-1, pieejama Latvijas Zinātnes padomes mājas lapā: http://www.lzp.lv/index.php? option=com\_content&task=view&id=235&Itemid=96). Tas saskan Latvijas Zinātnes padomes 2017. gada septembrī pausto viedokli, ka ekspertu kvalifikācijas kritēriji ir jāceļ.  Kā iemesli Latvijas Zinātnieku kvalifikācijas kritēriju celšanai tie norādīti, ka LZP eksperta tiesības zinātniekam dod tiesības iesasitīties jauno doktorantu sagatvošanā, jo minētās tiesības ir nepieciešamss gan doktora (promocijas) darba vadītājam, gan daļai promocijas padomes, kas piešķir doktora grādu. Līdz šim kritēriji, lai kļūtu par ekspertu bija salīdzinoši zemi un šādi kritēriji ļāva daļai jauno doktoru uzreiz pēc grāda iegūšanas kļūt par LZP ekspertiem. Saprotot, ka šādas prasības ir zemas, LZP 2017. gada sākumā darba grupā diskutēja par kritēriju paaugstināšanu, ko publiski atbalsta arī Latvijas Jauno zinātnieku apvienība, jo lai celtu promocijas (doktorantūras) kvalitāti personām, kas piedalās doktoranta sagatavošanā, būtu jābūt starptautiski atzītam un virs nozares vidējā novērtētam speciālistam. Kombinējot noteikumu projektā iekļautos zinātniskās darbības rezultātus atbilstoši LZP noteiktajiem kritērijiem par ekspertiem varēs kļūt tikai tie zinātnieki, kas ir aktīvi pētniecībā un jau guvuši starptautisku novērtējumu, proti, tiešām eksperti. Uzskatām, ka eksperta statusa piešķiršana speciālistiem, kuri spēj izpildīt iepriekšminētās prasības un pakāpeniska šo prasību paaugstināšana cels zinātnes līmeni Latvijā, un pilnveidos pašus zinātniekus.  Ņemot vērā, ka Zinātniskās darbības likuma 18.panta 1. daļa nosaka ekspertu komisiju un tātad arī to locekļu pienākumus, kas ir plašāki par zinātnieka ikdienas pienākumiem, tad arī prasībām šādiem zinātniekiem būtu jābūt augstākām, kā arī jāsaņem nozarē strādājošo zinātnieku atbalsts (nodrošina vēlēšanu procedūra). Šādam viedoklim, ka ekspertu komisiju locekļiem ir augstākas kvalifikācijas prasības kā LZP ekspertiem piekrīt arī Latvijas Zinātnes padome.  Projekts paredz, ka par ekspertu var kļūt zinātnieks, kurš pēdējo triju gadu laikā ir autors vismaz trim zinātniskās darbības rezultātiem attiecīgajā zinātnes nozarē rezultātus skaitot kopā pa šādiem rezultātu veidiem: anonīmi recenzētas zinātniskās publikācijas; zinātniskā publikācija, kura ir pieejamas atvērtajā piekļuvē (*Open Access*); recenzēta zinātniskā monogrāfija. Zinātniskās publikācijas un zinātniskās monogrāfijas ir galvenais zinātniskās darbības rezultātu veids, kas pašlaik tiek norādīts piesakoties ekspertu tiesību saņemšanai. Zinātniskās publikācijas, kas pieejamas atvērtajā piekļuvē (*Open Access*) ir izdalītas kā atsevišķs zinātniskās darbības rezultātu veids, jo pašlaik Latvijā dominē publicēšanās slēgtās piekļuves žurnālos. Atvērtā piekļuvē ir publicēti tikai 20% (atbilstoši Eiropas Komisijas veiktam pētījumam) no Latvijas zinātnieku publikācijām, kas ir viens no zemākajiem rādītājiem Eiropas Savienībā.  Ņemot vērā, ka Eiropas Savienības dalībvalstu ministri par atbalstu “Amsterdamas rīcības plānā” (*The Amsterdam call for action*, pieejams: https://www.government.nl /documents/reports/2016/04/04/amsterdam-call-for-action-on-open-science) noteiktajiem principiem un 100% zinātnisko publikāciju publicēšanu atvērtajā piekļuvē, ja publikāciju sagatavošanā izmantots publiskais finansējums. Papildus norādām, ka atvērtā zinātne un atvērtā piekļuve (*Open Science* un *Open Access*) ir vienas no Eiropas Komisijas politikas prioritātēm. Tādējādi projekts paredz stimulu publicēšanās kultūras maiņai, pakāpeniski pārejot no publicēšanās slēgtas piekļuves žurnālos uz publicēšanos atvērtas piekļuves žurnālos, bet vienlaikus neierobežo zinātnieka tiesības izvēlēties publicēšanas vietu atbilstoši zinātniskās darbības rezultāta tēmai. Visu zinātniskās darbības rezultātu kvalitātes kritērijus (tai skaitā kvalitātes kritērijus zinātniskajām publikācijām, kas publicētas atvērtajā piekļuvē) pa zinātnes nozarēm un minēto kritēriju izvērtēšanas kārtību nosaka LZP.  3) MK noteikumu Nr. 497 2., 3., 4. un 5. punkts, kā arī II nodaļa “Ekspertu komisiju locekļu kandidātu un vēlētāju sarakstu veidošana” un III nodaļa “Ekspertu komisiju vēlēšanas” noteic ekspertu komisiju izveidošanas kārtību. Esošais regulējums ir visai haotisks, vairākas normas dublē citus normatīvus aktus, bet ekspertu komisiju vēlēšanas procedūra ir sarežģīta, laikietilpīga un morāli novecojusi. Lai LZP ekspertu komisiju izveidošanas kārtību padarīt skaidrāku, vieglāku un mūsdienām atbilstošu, visi jautājumi, kas saistīti ar ekspertu komisiju izveidošanu ir ietverti vienā nodaļā, paredzot, ka ekspertu komisijas locekļus ievēlē elektroniskās vēlēšanās (noteikumu projekta III nodaļa). Pāreja uz elektroniskajām vēlēšanām samazinās administratīvo slogu Latvijas Zinātnes padomei, kā arī zinātniekiem, kuriem vairs nebūs jāierodas uz balsošanu klātienē. Elektroniskās vēlēšanas nodrošinās LZP ar esošajiem cilvēkresursiem (līdzīgi kā pašreizējā situācijā), Nacionālās zinātniskās darbības informācijas sistēmas uzturēšanu un darbības nodrošināšanu veiks Izglītības un zinātnes ministrija (sistēmas pārzinis).  4) MK noteikumu Nr. 497 3. punktā ir noteikts, ka LZP ir piecas ekspertu komisijas:  1. dabaszinātņu un matemātikas ekspertu komisija;  2. inženierzinātņu un datorzinātnes ekspertu komisija;  3. bioloģijas un medicīnas zinātnes ekspertu komisija;  4. lauksaimniecības, vides, zemes un meža zinātņu ekspertu komisija;  5. humanitāro un sociālo zinātņu ekspertu komisija.  Pašreizējais ekspertu iedalījums komisijās nesakrīt ar Ekonomiskās sadarbības un attīstības organizācijas (turpmāk – OECD) zinātnes statistikas metodoloģijas krājumā *Frascati Manual* esošo zinātņu nozaru aprakstu, kuru IZM izmantoja, gatavojot 2017. gada 6. jūlijā Valsts sekretāru sanāksmē izsludināto Ministru kabineta noteikumu projektu “Noteikumi par Latvijas zinātnes nozarēm un apakšnozarēm”” (VSS-724), kas nosaka Latvijas zinātnes nozares un apakšnozares. Vienlaikus strikts dalījums komisijās būtiski pasliktina ekspertu komunikāciju starp grupām, kas negatīvi ietekmē to darbību, it īpaši starpdisciplināro pētījumu organizēšanā. Ar mērķi veidot tādas LZP ekspertu komisijas, kuras efektīvi un kvalitatīvi varēs pildīt tām normatīvajos aktos noteiktos uzdevumus, kā arī, lai LZP vidējam plānošanas termiņam (3 gadi – un ekspertu komisiju pilnvaru termiņš ir 3 gadi) varētu izveidot atbilstošu ekspertu komisiju skaitu un noteikt to sastāvu, kā arī pamatojoties uz Zinātniskās darbības likuma 18. panta piektās daļas kurā teikts, ka ar ekspertu komisiju izveidošanu un darbību saistītos jautājums regulē Ministru kabinets un saskaņā ar Zinātniskās darbības likuma 16. panta 8. punktu, kurā noteikts, ka LZP kompetencē ietilpst ekspertu komisiju izveidošana, to darbības kārtība un kontrole, noteikumu projekta 12. punktā paredzēts, ka ekspertu komisiju skaitu un to sastāvu, nodrošinot, ka komisijās ir līdzvērtīgi pārstāvēti visu zinātņu nozaru eksperti, nosaka LZP. Savukārt, noteikumu projekta 31. punkts nosaka to, ka LZP ekspertu komisijas, kas izveidotas uz Ministru kabineta 2006. gada 20. jūnija noteikumu Nr. 497 “Noteikumi par Latvijas Zinātnes padomes ekspertu komisiju izveidošanu un darbību” pamata, turpina savu darbību līdz 2019. gada 2. jūnijam jeb līdz esošo pilnvaru beigām. Pēc noteikumu projekta stāšanās spēkā LZP atbilstoši projekta 7. punktam LZP būs nepieciešams nodrošināt LZP ekspertu komisiju izveidošanu, atbilstoši spēkā esošajam regulējumam. Komisijas, kas izveidotas atbilstoši LZP noteiktajam sāks darbu ne ātrāk kā 2019. gada 3. jūnijā. Pirms tam atbilstoši šajā noteikumu projektā noteiktajam tiks rīkotas ekspertu komisiju locekļu vēlēšanas.  5) MK noteikumu Nr. 497 IV nodaļa “Ekspertu komisiju darbība” 31., 32. un 33. punkts dublē Zinātniskās darbības likuma un Ministru kabineta 2006. gada 9. maija noteikumu Nr. 383 “Latvijas Zinātnes padomes nolikums” normas, līdz ar ko noteikumu projekta IV nodaļā tika noteikta kārtība, kā tiek organizēts ekspertu komisiju darbs – precizētas ekspertu komisiju tiesības, noteikta sēžu norises kārtība, un ekspertu komisiju priekšsēdētaja, viņa vietnieka ievēlēšanas un pārstāvju LZP izvirzīšanas kārtību noteiks LZP (noteikumu projekta IV nodaļa).  6) Pašlaik LZP ekspertu komisijas, saskaņā ar Zinātniskās darbības likuma 18. panta pirmās daļas 1. punktā noteikto, tiek iesaistītas dažāda veida zinātnisko pētījumu projektu un programmu konkursu izvērtēšanā. Vērtēšanas procedūra noteikta MK noteikumu Nr. 497 V nodaļā “Ekspertu komisijās iesniegto projektu vērtēšana”.  Informējam, ka izvērtējamie pētījumu projekti un programmas ir atšķirīgas pēc tiem noteiktajiem uzdevumiem un mērķa, paredzamā finansējuma apjoma un avota, paredzamā iesaistītā subjektu loka un pētījuma rakstura: fundamentālie vai lietišķie pētījumi, Latvijas-Lietuvas-Taivānas zinātniskās sadarbības projekti, Latvijas-Ukrainas sadarbības projekti; Francijas-Latvijas *Hubert Curien* partnerības programmas “OSMOZE” projekti, pētījumi vienas zinātņu nozares ietvaros, multi- vai starpdisciplināri pētījumi; pētījumi vienas zinātniskās institūcijas ietvaros vai pētījumi, kas paredz sadarbību starp diviem vai vairākiem zinātniskās sadarbības partneriem nacionālā vai starptautiskā mērogā. Pētījumu finansēšanā un administrēšanā var būt iesaistītas dažādas institūcijas, kā arī citu valstu privātās un publiskās institūcijas, ar kurām ir noslēgti starptautiskās sadarbības līgumi par šādu sadarbības pētniecības projektu organizēšanu. Praksē ir pierādīts, ka nav efektīvi un lietderīgi noteikt un piemērot vienotu izvērtēšanas procedūru un kritērijus plašam pētniecības projektu un programmu lokam. Šādu vienotu procedūru un kritēriju piemērošana visos gadījumos nevar būt efektīva un ir apgrūtinoša, bet atsevišķos gadījumos šāda procedūra un kritēriji var neatbilst sadarbības partneru izvirzītajām prasībām un realizētajai praksei vai pat būt pretrunā ar līgumu nosacījumiem starp pētījumu finansējošajiem partneriem.  Līdz ar to nepieciešams, ka katram pētījumu projektu un programmu konkursam tiktu piemērota atsevišķa izvērtēšanas procedūra, kas ņemtu vērā iepriekš minētās atšķirības. Šādas atsevišķam konkursam adaptētas prasības varētu būt noteiktas normatīvajos aktos, kas nosaka attiecīgā pētījumu projektu vai programmu konkursa īstenošanu, vai konkursu nolikumā, kas tiek saskaņots ar LZP un attiecīgo institūciju, kas ir iesaistīta pētījumu finansēšanā un konkursa organizācijā. Normatīvo aktu un konkursu nolikumu piemērošana pētījumu projektu un programmu izvērtēšanā ļautu ņemt vērā iepriekšējo pieredzi līdzīgu konkursu organizēšanā un izvērtēšanā, novērst iepriekš minētos trūkumus, kā arī piemērot labāko starptautisko praksi un pieredzi pētījumu projektu un programmu konkursu organizācijā un izvērtēšanā.  Visiem LZP organizētajiem projektu konkursiem ir izstrādāti normatīvie akti un konkursu nolikumi, saskaņā ar kuriem tiek nodrošināta vērtēšanas procesa nepārtraukta norise. saskaņā ar Zinātniskās darbības likuma 35. panta otro daļu, kurā noteikts, ka valsts pētījumu programmu pieteikšanas, ekspertīzes un finansēšanas kārtību nosaka Ministru kabinets. Ministru kabineta 2006. gada 30. maijā noteikumu Nr. 443 “Valsts pētījumu programmu pieteikšanas, ekspertīzes un finansēšanas kārtība” 31. punkts nosaka, ka projekta zinātnisko ekspertīzi veic padome, iesaistot vismaz trīs attiecīgās zinātnes nozares ekspertus un 32. punkts nosaka, ka projekta tautsaimniecisko ekspertīzi veic divi attiecīgās nozares eksperti, kurus deleģē attiecīgās nozares asociācija vai konfederācija. Tātad, attiecībā uz valsts pētījumu programmu izvērtēšanu Ministru kabinets arī ir izstrādājis īpašo kārtību projektu vērtēšanai, ņemot vērā to specifiku. LZP tiek iesniegti un izskatīti arī starptautiskie zinātniskie pētījumu projekti, piemēram, Latvijas-Francijas “Osmoze”, Latvijas-Ukrainas un Latvijas-Baltkrievijas (līdz 2015. gadam), Latvijas-Lietuvas-Taivānas, kuru vērtēšana tiek organizēta atbilstoši starp dalībvalstīm noslēgtajiem līgumiem. Šie līgumi nosaka kopējās nostādnes projektu konkursu izsludināšanas, izvērtēšanas un realizācijas kārtību, kas tiek saskaņota starp projektā iesaistītajām valstīm un valsts institūcijām. Katrā valstī projektus administrējošā institūcija izstrādā projektu konkursa nolikumu, kurā ietver arī prasības ekspertu izvēlei, vērtēšanas kritērijus un vērtēšanas kārtību, jo projektu iesniegumu izvērtēšanas kārtībai jābūt saskaņotai un vienveidīgai starp iesaistītajām dalībvalstīm, lai varētu tikt pieņemts kopējs dalībvalstu lēmums par atbalstāmajiem projektiem pieejamā finansējuma ietvaros, kurš savukārt balstītos uz katrā valstī veikto projektu pieteikumu izvērtējuma. Iepazīstoties ar “Latvijas Republikas Izglītības un zinātnes ministrijas un Francijas Republikas Ārlietu un starptautiskās attīstības ministrijas *Hubert Curien* partnerības programmas “Osmoze” 2017. gada zinātniskās pētniecības sadarbības projektu pieteikumu konkursa nolikums” (apstiprināts ar IZM 2017. gada 20. februāra rīkojumu Nr. 88) un “Latvijas Republikas Izglītības un zinātnes ministrijas, Lietuvas Republikas Izglītības un zinātnes ministrijas un Ķīnas Republikas (Taivānas) Zinātnes un tehnoloģijas ministrijas zinātniskās sadarbības atbalsta fonda 2017. gada projektu konkursa nolikums” (apstiprināts ar 2017. gada 1. marta Valsts izglītības attīstības aģentūras rīkojumu Nr. 1.-30.2/19) un, attiecīgi uz to pamata tika apstiprinātas vērtēšanas metodikas, kur ekspertu iesaistīšana tika noteikta savādāka veidā, nekā tas noteikts noteikumos Nr. 497 , piemēram, padome atbild par ekspertu atlasi, to skaits ir 2 un sākotnēji tie tiek atlasīti pēc metodikā noteiktajiem kritērijiem, pēc kā tiek izvēlēti 5 labākie un tikai pēc tam notiek izloze. Ekspertu atlase bez ekspertu komisijas iesaistes būtiski samazina laiku, ko padome patērē projekta izvērtēšanai, jo ekspertu komisijām arī nepieciešams laiks savu procedūru veikšanai, saskaņā ar noteikumu Nr. 497 noteikto.  Ņemot vērā minēto, un, lai izpildītu Zinātniskās darbības likuma 18. panta piektajā daļā otrajā teikumā noteikto: “Latvijas Zinātnes padome ir atbildīga par noteiktās ekspertīzes kārtības ievērošanu”, noteikumu projekts neparedz noteikt vienotu projektu un programmu vērtēšanas procedūru, bet katram pētījumu projektu un programmu konkursam tikts izstrādāta un šo projektu vai programmu reglamentējošos normatīvajos aktos tiks noteikta tieši šim projektu vai programmu konkursam piemērota izvērtēšanas procedūra un kurā tiks noteikta LZP ekspertu komisiju iesaiste. |
| 3. | Projekta izstrādē iesaistītās institūcijas | IZM, LZP. |
| 4. | Cita informācija | Nav. |

|  |  |  |  |
| --- | --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | IZM, LZP, LZP ekspertu komisijas, zinātnieki, valsts pārvaldes iestādes. | |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredz jaunu tiesisko regulējumu, salīdzinot ar tiesisko regulējumu Ministru kabineta 2006.gada 20.jūnija noteikumos Nr.497 "Noteikumi par Latvijas Zinātnes padomes ekspertu komisiju izveidošanu un darbību", kā rezultātā:  1) samazināsies administratīvais slogs LZP attiecībā uz dalību ekspertu komisiju vēlēšanu rīkošanu, vēlēšanu zīmju drukāšanu un klātienes vēlēšanu nodrošināšanu, balsu skaitīšanu;  2) samazināsies administratīvais slogs zinātniekiem attiecībā uz dalību vēlēšanās un reģistrāciju dalībai vēlēšanās, to varēs izdarīt attālināti nevis ierodoties klātienē;  3) administratīvais slogs attiecībā uz pieteikšanos LZP eksperta tiesību saņemšanai un eksperta tiesību pieteikuma izvērtēšanu praktiski nemainīsies, jo mainās tikai iesniegšanas veids (elektroniski), piebilstot, gan ka ziņas, kas jau būs ievadītas Nacionālās zinātniskās darbības informācijas sistēmas reģistros atkārti nebūs jāiesniedz (jāievada). | |
| 3. | Administratīvo izmaksu monetārs novērtējums | Projekts šo jomu neskar. | |
| 4. | Cita informācija | Nav. | |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts šo jomu neskar. | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību akta projekti | Saskaņā ar Zinātniskās darbības likuma 18.1 panta otrās daļas 2. punktu un 34. panta trešo daļu ministrijā ir sagatavots noteikumu projekts “Fundamentālo un lietišķo pētījumu projektu izvērtēšanas, finansēšanas un administrēšanas kārtība”, kas 2017. gada 7. septembrī ir izsludināts valsts sekretāru sanāksmē (VSS-925). |
| 2. | Atbildīgā institūcija | IZM, LZP. |
| 3. | Cita informācija | 2017. gada 6. jūlijā Valsts sekretāru sanāksmē tika izsludināts Ministru kabineta noteikumu projekts “Noteikumi par Latvijas zinātnes nozarēm un apakšnozarēm”” (VSS-724, prot. Nr. 26, 14. §), kas nosaka Latvijas zinātnes nozares un apakšnozares, pamatojoties uz Zinātniskās darbības likuma 13. panta otrās daļas 3.1 punktā doto deleģējumu.  Minētais noteikumu projekts pēc saskaņošanas tiks virzīts uz Ministru kabinetu. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |  |
| --- | --- | --- | --- |
| **VI. Sabiedrības līdzdalība un komunikācijas aktivitātes** | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts ir publicēts IZM mājaslapā (<http://www.izm.gov.lv/lv/normativie-akti/normativo-aktu-projekti>). |
| 2. | Sabiedrības līdzdalība projekta izstrādē | Viedokļi saņemti no Latvijas Zinātnes padomes, Latvijas Rektoru padomes, Valsts zinātnisko institūciju asociācijas |
| 3. | Sabiedrības līdzdalības rezultāti | Sniegtie iebildumi, projekta precizējumi iekļauti izziņā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | IZM, LZP. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Izglītības un zinātnes ministrs Kārlis Šadurskis

Vīza:

Valsts sekretāre Līga Lejiņa

09.11.2017. 19:59

2721

K. Veldre, 67047857

[kaspars.veldre@izm.gov.lv](mailto:kaspars.veldre@izm.gov.lv)

N. Mazure, 67047940

[nadezda.mazure@izm.gov.lv](mailto:nadezda.mazure@izm.gov.lv)